ফরিদপুরের হাটবাজারে নতুন পাট উঠতে শুরু করেছে। বেশিরভাগ স্থানে এখনো চলছে পাট কেটে জাগ দেয়ার কাজ। কোথাও জলার অভাবে পাট জাগ দিতে সমস্যায় পড়ছেন কৃষকরা। অনেকে ক্ষেতের পাশে হাঁটুপানিতে পাট জাগ দিচ্ছেন। এই পাট মজার পর পরিষ্কার পানিতে নিয়ে ধুতে হবে। কোথাওবা বৃষ্টি ও মেঘলা আবহাওয়ার কারণে জাগ দেয়া পাট শুকাতেও সমস্যায় পড়ছেন অনেকে। এনিয়ে একপ্রকার ভোগান্তিতেই রয়েছেন চাষীরা। এই পাট বাজারে নিয়ে লাভের মুখ দেখবেন কিনা সেই দুশ্চিন্তাও তাড়া করে ফিরছে তাদের। যেভাবে মূল্য স্ফীতি বেড়েছে তাতে পাটের মণ ৩ হাজার টাকা করার দাবি জানিয়েছেন তারা।